CELEX: 32021R0770
Language: sl
Date: 2021-04-30 00:00:00
Title: Uredba Sveta (EU, Euratom) 2021/770 z dne 30. aprila 2021 o izračunu lastnih sredstev iz naslova odpadne plastične embalaže, ki se ne reciklira, načinih in postopkih za dajanje teh lastnih sredstev na razpolago, o ukrepih za zagotavljanje denarnih sredstev in o nekaterih vidikih lastnih sredstev iz naslova bruto nacionalnega dohodka

11.5.2021   
               
               
                  SL
               
               
                  Uradni list Evropske unije
               
               
                  L 165/15
               
            
         UREDBA SVETA (EU, Euratom) 2021/770
         z dne 30. aprila 2021
         o izračunu lastnih sredstev iz naslova odpadne plastične embalaže, ki se ne reciklira, načinih in postopkih za dajanje teh lastnih sredstev na razpolago, o ukrepih za zagotavljanje denarnih sredstev in o nekaterih vidikih lastnih sredstev iz naslova bruto nacionalnega dohodka
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 322(2) Pogodbe,
         ob upoštevanju Pogodbe o ustanovitvi Evropske skupnosti za atomsko energijo in zlasti člena 106a Pogodbe,
         ob upoštevanju predloga Evropske komisije,
         ob upoštevanju mnenja Evropskega parlamenta (1),
         ob upoštevanju mnenja Evropskega računskega sodišča (2),
         ob upoštevanju naslednjega:
         
                     (1)
                  
                  
                     Unija mora imeti lastna sredstva iz naslova odpadne plastične embalaže, ki se ne reciklira iz točke (c) člena 2(1) Sklepa Sveta (EU, Euratom) 2020/2053 (3) (v nadaljnjem besedilu: lastna sredstva iz naslova nereciklirane odpadne plastične embalaže) na razpolago pod najugodnejšimi pogoji, zato bi bilo treba določiti pravila, po katerih države članice ta lastna sredstva zagotavljajo Komisiji.
                  
               
                     (2)
                  
                  
                     Uredba Sveta (EU, Euratom) št. 609/2014 (4) določa pravila o dajanju Komisiji na razpolago lastnih sredstev Unije iz točk (a), (b) in (d) člena 2(1) Sklepa (EU, Euratom) 2020/2053 in o upravnih ureditvah, ki so enake kot za druga lastna sredstva in se lahko po potrebi smiselno uporabljajo, kadar ni ene same uredbe, ki bi urejala dajanje vseh lastnih sredstev Unije na razpolago.
                  
               
                     (3)
                  
                  
                     Države članice bi morale Komisiji omogočiti dostop do dokumentov in informacij, potrebnih za izvajanje pooblastil, ki jih ima Komisija v zvezi z lastnimi sredstvi Unije, ter ji te dokumente in informacije po potrebi poslati. Komisiji bi morale zlasti posredovati redna poročila v zvezi z lastnimi sredstvi iz naslova nereciklirane odpadne plastične embalaže.
                  
               
                     (4)
                  
                  
                     Države članice bi moral imeti možnost Komisiji kadar koli predložiti dokazila o vsoti izračunanih lastnih sredstvih iz naslova nereciklirane odpadne plastične embalaže.
                  
               
                     (5)
                  
                  
                     Veljavno enotno vpoklicno stopnjo lastnih sredstev iz naslova bruto nacionalnega dohodka (BND) iz točke (d) člena 2(1) Sklepa (EU, Euratom) 2020/2053 (v nadaljnjem besedilu: lastna sredstva iz naslova BND) bi bilo treba določiti po tem, ko se dodajo prihodki iz vseh drugih virov lastnih sredstev, navedenih v točkah (a), (b) in (c) člena 2(1) navedenega sklepa, ter prihodkov iz finančnih prispevkov za dodatne programe na področju raziskav in tehnološkega razvoja ter drugi prihodki.
                  
               
                     (6)
                  
                  
                     Pri knjiženju lastnih sredstev iz naslova BND na račune na podlagi tretjega pododstavka člena 6(3) Uredbe (EU, Euratom) št. 609/2014 in dajanju teh lastnih sredstev na razpolago na podlagi člena 10a navedene uredbe bi bilo treba upoštevati bruto znižanja letnih prispevkov iz naslova BND, odobrenih Danski, Nemčiji, Avstriji, Nizozemski in Švedski na podlagi člena 2(4) Sklepa (EU, Euratom) 2020/2053.
                  
               
                     (7)
                  
                  
                     Da bi se zagotovilo financiranje proračuna Unije v vseh okoliščinah, bi bilo treba določiti postopek, po katerem države članice v obliki mesečnih dvanajstin dajo Uniji na razpolago lastna sredstva iz naslova nereciklirane odpadne plastične embalaže, vknjižena v proračun, in nato prilagodijo zneske, ki jih dajo na razpolago.
                  
               
                     (8)
                  
                  
                     Metodologija za izračun novih lastnih sredstev iz naslova nereciklirane odpadne plastične embalaže bi morala biti jasno določena, ob upoštevanju veljavne vpoklicne stopnje, iz točke (c) člena 2(1) Sklepa (EU, Euratom) 2020/2053.
                  
               
                     (9)
                  
                  
                     Lastna sredstva iz naslova nereciklirane odpadne plastične embalaže bi bilo treba dati na razpolago v obliki vknjižbe zapadlih zneskov na račun, ki je na podlagi Uredbe (EU, Euratom) št. 609/2014 odprt v ta namen v imenu Komisije pri ministrstvu za finance ali organu, ki ga imenuje vsaka država članica.
                  
               
                     (10)
                  
                  
                     Zaradi poenostavitve bi bilo treba postopek za prilagoditev lastnih sredstev iz naslova nereciklirane odpadne plastične embalaže uskladiti z določbami o prilagoditvi obstoječih lastnih sredstev. Celoten znesek prilagoditev bi bilo treba takoj prerazporediti med državami članicami.
                  
               
                     (11)
                  
                  
                     Komisija bi morala imeti zadostna denarna sredstva za izpolnjevanje ureditvenih zahtev za plačila, ki so pogosta v prvih mesecih leta, če to upravičujejo potrebe po denarnih sredstvih.
                  
               
                     (12)
                  
                  
                     Za uresničitev ciljev Unije bi bilo treba s postopkom za izračun obresti zagotoviti predvsem, da so lastna sredstva iz naslova nereciklirane odpadne plastične embalaže pravočasno in v celoti dana na razpolago. Države članice bi morale v primeru zamude pri vknjižbi teh lastnih sredstev na račune plačati obresti. V skladu z načelom dobrega finančnega poslovodenja bi bilo treba zagotoviti, da stroški izterjave dolgovanih obresti na lastna sredstva iz naslova nereciklirane odpadne plastične embalaže, ki so se dali na razpolago z zamudo, ne bi presegali zneska obresti, ki se plača.
                  
               
                     (13)
                  
                  
                     Vzpostaviti bi bilo treba zanesljiv in hiter revizijski postopek za namene reševanja možnih sporov, do katerih lahko pride med državo članico in Komisijo v zvezi s zneskom kakršnih koli prilagoditev poročil v zvezi z lastnimi sredstvi iz naslova nereciklirane odpadne plastične embalaže ali če je država članica kriva za domnevno neposredovanje podatkov, da bi se izognili zamudnim in dragim postopkom za ugotavljanje kršitev pred Sodiščem Evropske unije.
                  
               
                     (14)
                  
                  
                     Da bi se omogočila pravilna uporaba finančnih pravil v zvezi z lastnimi sredstvi iz naslova nereciklirane odpadne plastične embalaže, je treba vključiti določbe, ki zagotavljajo tesno sodelovanje med državami članicami in Komisijo.
                  
               
                     (15)
                  
                  
                     Za zagotovitev enotnih pogojev izvajanja te uredbe bi bilo treba na Komisijo prenesti izvedbena pooblastila, kar zadeva določitev obrazcev za poročila o lastnih sredstvih iz naslova nereciklirane odpadne plastične embalaže in kar zadeva podrobnejšo opredelitev revizijskega postopka za reševanje morebitnih sporov med državo članico in Komisijo. Ta pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta (5).
                  
               
                     (16)
                  
                  
                     Za sprejetje izvedbenih aktov za določitev obrazcev za poročila o lastnih sredstvih iz naslova nereciklirane odpadne plastične embalaže bi bilo treba zaradi tehnične narave teh aktov uporabiti svetovalni postopek.
                  
               
                     (17)
                  
                  
                     Države članice bi morale za lažjo uvedbo vira lastnih sredstev iz naslova nereciklirane odpadne plastične embalaže napovedi predložiti do zadnjega dne drugega meseca, ki sledi začetku veljavnosti te uredbe. Te napovedi bi morale temeljiti na najboljši oceni teže odpadne plastične embalaže, ki se ne reciklira, izračunane v skladu z revidirano metodologijo, določeno v Direktivi Evropskega parlamenta in Sveta 94/62/ES (6), kakor je bila spremenjena z Direktivo (EU) 2018/852 Evropskega parlamenta in Sveta (7) in Odločbo Komisije 2005/270/ES (8), kakor je bila spremenjena z Izvedbenim sklepom Komisije (EU) 2019/665 (9) (v nadaljnjem besedilu: revidirana metodologija). Za lažji prehod na revidirano metodologijo bi moralo biti državam članicam omogočeno, da napovedi v letih 2021 in 2022 predložijo na podlagi prejšnje metodologije.
                  
               
                     (18)
                  
                  
                     Zaradi doslednosti bi morala ta uredba začeti veljati isti dan kot Sklep (EU, Euratom) 2020/2053 in bi jo bilo treba uporabljati od istega dne kot navedeni sklep, to je od 1. januarja 2021 –
                  
               SPREJEL NASLEDNJO UREDBO:
         POGLAVJE I
         
            SPLOŠNE DOLOČBE
         
         
            Člen 1
            Predmet urejanja
            Ta uredba določa pravila za izračun lastnih sredstev iz naslova odpadne plastične embalaže, ki se ne reciklira, iz točke (c) člena 2(1) Sklepa (EU, Euratom) 2020/2053 (v nadaljnjem besedilu: lastna sredstva iz naslova nereciklirane odpadne plastične embalaže), za dajanje teh lastnih sredstev na razpolago Komisiji, o ukrepih za zagotavljanje denarnih sredstev ter za specifične učinke na izračun veljavne enotne vpoklicne stopnje lastnih sredstev iz naslova bruto nacionalnega dohodka (BND) iz točke (d) člena 2(1) navedenega sklepa (v nadaljnjem besedilu: lastna sredstva iz naslova BND).
         
         
            Člen 2
            Shranjevanje dokazil
            
               1.   Države članice dokazila v zvezi z lastnimi sredstvi iz naslova nereciklirane odpadne plastične embalaže hranijo do 31. julija petega leta po zadevnem proračunskem letu.
            
            
               2.   Če se pri potrjevanju dokazil iz odstavka 1 tega člena na podlagi člena 2(5) Uredbe Sveta (EU, Euratom) 2021/768 (10) izkaže, da je potreben popravek ali prilagoditev, se ta dokazila hranijo še dovolj dolgo po roku iz odstavka 1 tega člena, da se lahko popravek ali prilagoditev izvede in spremlja.
            
            
               3.   Kadar se spor med državo članico in Komisijo glede obveznosti dajanja določenega zneska lastnih sredstev iz naslova nereciklirane odpadne plastične embalaže, na razpolago ali glede obtožb v zvezi s pregledi ali nepredložitvijo podatkov reši sporazumno, z odločitvijo Komisije ali z odločbo Sodišča Evropske unije, država članica v dveh mesecih po rešitvi spora Komisiji posreduje dokazila, potrebna za nadaljnje finančno ukrepanje.
            
         
         
            Člen 3
            Upravno sodelovanje
            
               1.   Vse države članice Komisiji sporočijo:
               
                           (a)
                        
                        
                           imena služb ali agencij, odgovornih za izračun, določitev, dajanje na razpolago in nadzor lastnih sredstev iz naslova nereciklirane odpadne plastične embalaže, ter temeljne določbe v zvezi z vlogo in delovanjem teh služb in agencij;
                        
                     
                           (b)
                        
                        
                           splošne določbe zakonov in drugih predpisov ter določbe v zvezi z računovodskim postopkom za izračun, določitev, dajanje na razpolago in nadzor s strani Komisije lastnih sredstev iz naslova nereciklirane odpadne plastične embalaže ;
                        
                     
                           (c)
                        
                        
                           natančen naziv vseh upravnih in računovodskih evidenc, v katere se vnašajo lastna sredstva iz naslova nereciklirane odpadne plastične embalaže, zlasti evidenc, ki se uporabljajo za pripravo računov iz člena 5.
                        
                     Komisijo je treba takoj obvestiti o vsaki spremembi nazivov iz točke (a) prvega pododstavka ali določb iz točke (b) prvega pododstavka.
            
            
               2.   Komisija na zahtevo države članice posreduje informacije iz odstavka 1 vsem državam članicam.
            
         
         
            Člen 4
            Posebni učinki na lastna sredstva iz naslova BND
            
               1.   Za določitev enotne stopnje, kakor je določena v členu 5 Uredbe (EU, Euratom) št. 609/2014 se prihodki iz točke (c) člena 2(1) Sklepa (EU, Euratom) 2020/2053 dodajo prihodkom iz točk (a) in (b) člena 2(1) navedenega sklepa, da se izračuna tisti del proračuna, ki se krije z lastnimi sredstvi iz naslova BND.
            
            
               2.   Za bruto znižanja letnih prispevkov iz naslova BND, odobrenih Danski, Nemčiji, Avstriji, Nizozemski in Švedski, na podlagi člena 2(4) Sklepa (EU, Euratom) 2020/2053 se uporabljata tretji pododstavek člena 6(3) in člen 10a Uredbe (EU, Euratom) št. 609/2014.
            
         
         POGLAVJE II
         
            RAČUNI ZA LASTNA SREDSTVA IZ NASLOVA NERECIKLIRANE ODPADNE PLASTIČNE EMBALAŽE
         
         
            Člen 5
            Knjiženje na račune in poročanje
            
               1.   Račune za lastna sredstva iz naslova nereciklirane odpadne plastične embalaže vodi ministrstvo za finance posamezne države članice ali javni subjekt, ki opravlja podobne naloge (v nadaljnjem besedilu: ministrstvo za finance), ali nacionalna centralna banka posamezne države članice. Ti
            
            
               2.   Za namene računovodenja lastnih sredstev se mesec ne konča pred 13. uro zadnjega delovnega dne v mesecu, v katerem so bila lastna sredstva izračunana ali določena.
            
            
               3.   Dvanajstine lastnih sredstev iz naslova nereciklirane odpadne plastične embalaže se vknjižijo na račune prvi delovni dan vsakega meseca.
               Rezultat izračuna iz člena 9 se knjiži letno.
            
            
               4.   Vsako leto do 15. aprila vsaka država članica pošlje Komisiji napovedi teže odpadne plastične embalaže, ki se ne reciklira, za tekoče in naslednje leto.
            
            
               5.   Do 31. julija vsako leto vsaka država članica pošlje Komisiji letno poročilo za drugo leto pred tekočim letom („n – 2“) s statističnimi podatki o teži odpadne plastične embalaže, nastale v državi članici in teži te odpadne plastične embalaže, ki je bila reciklirana, pri čemer se teža izrazi v kilogramih ter letno poročilo za leto „n – 2“ z izračunom zneskov lastnih sredstev iz naslova nereciklirane odpadne plastične embalaže v skladu s členom 6.
            
            
               6.   Komisija sprejme izvedbene akte, s katerimi določi obrazce za poročila o lastnih sredstvih iz naslova nereciklirane odpadne plastične embalaže iz odstavka 5 tega člena. Ti izvedbeni akti se sprejmejo v skladu s svetovalnim postopkom iz člena 14(2).
            
         
         POGLAVJE III
         
            IZRAČUN LASTNIH SREDSTEV IZ NASLOVA NERECIKLIRANE ODPADNE PLASTIČNE EMBALAŽE
         
         
            Člen 6
            Izračun lastnih sredstev iz naslova nereciklirane odpadne plastične embalaže
            
               1.   Lastna sredstva iz naslova nereciklirane odpadne plastične embalaže, se izračunajo tako, kot je določeno v točki (c) člena 2(1) Sklepa (EU, Euratom) 2020/2053. Teža odpadne plastične embalaže, ki se ne reciklira, se izračuna v skladu s členom 6a Direktive 94/62/ES in po metodologiji, določeni v Odločbi 2005/270/ES, zlasti členu 6c navedene odločbe.
            
            
               2.   Za vsako državo članico se znesek lastnih sredstev iz naslova nereciklirane odpadne plastične embalaže izračuna v eurih.
            
            
               3.   Znesek lastnih sredstev iz naslova nereciklirane odpadne plastične embalaže, v danem letu se določi na podlagi napovedi iz člena 5(4).
            
         
         POGLAVJE IV
         
            DAJANJE LASTNIH SREDSTEV IZ NASLOVA ODPADNE PLASTIČNE EMBALAŽE NA RAZPOLAGO
         
         
            Člen 7
            Ureditev z ministrstvi za finance in ureditev knjiženja
            Za lastna sredstva iz naslova nereciklirane odpadne plastične embalaže se smiselno uporablja člen 9 Uredbe (EU, Euratom) št. 609/2014.
         
         
            Člen 8
            Dajanje lastnih sredstev iz naslova nereciklirane odpadne plastične embalaže, na razpolago
            
               1.   Zneski, izračunani v skladu s členom 6 za vsako koledarsko leto, se knjižijo v dobro prvi delovni dan vsakega meseca. Ti zneski znašajo eno dvanajstino ustreznih skupnih zneskov v proračunu, preračunanih v nacionalne valute po zadnjih veljavnih menjalnih tečajih v koledarskem letu pred proračunskim letom, kakor so objavljeni v seriji C Uradnega lista Evropske unije.
            
            
               2.   Zneski iz odstavka 1 tega člena se vknjižijo na račun iz člena 9(1) Uredbe (EU, Euratom) št. 609/2014 prvi delovni dan v mesecu.
            
            
               3.   Za vsako spremembo enotne vpoklicne stopnje lastnih sredstev iz naslova nereciklirane odpadne plastične embalaže je potrebno dokončno sprejetje spremembe proračuna, hkrati pa se zaradi vsake takšne spremembe prilagodijo dvanajstine, vknjižene na račun iz člena 9(1) Uredbe (EU, Euratom) št. 609/2014 od začetka proračunskega leta.
               Te prilagoditve se izvedejo pri prvi vknjižbi po dokončnem sprejetju spremembe proračuna, če je ta sprejeta pred 16. dnem v mesecu. V nasprotnem primeru se izvedejo pri drugi vknjižbi po dokončnem sprejetju spremembe proračuna. Z odstopanjem od člena 10 Uredbe (EU, Euratom) 2018/1046 Evropskega parlamenta in Sveta (11) se te prilagoditve vknjižijo na račune za proračunsko leto, na katero se nanaša zadevna sprememba proračuna.
            
            
               4.   Izračun dvanajstin za januar vsakega proračunskega leta temelji na zneskih iz predloga proračuna iz člena 314(2) Pogodbe o delovanju Evropske unije (PDEU), preračunanih v nacionalne valute po prvih veljavnih menjalnih tečajih po 15. decembru koledarskega leta pred proračunskim letom; prilagoditev se izvede z vknjižbo za naslednji mesec.
            
            
               5.   Če najpozneje dva tedna pred vknjižbo za januar naslednjega proračunskega leta proračun še ni dokončno sprejet, države članice prvi delovni dan vsakega meseca, vključno z januarjem, vknjižijo eno dvanajstino zneska lastnih sredstev iz naslova nereciklirane odpadne plastične embalaže, iz zadnjega dokončno sprejetega proračuna; prilagoditev se izvede na prvi datum knjiženja po dokončnem sprejetju proračuna, če je ta sprejet pred 16. dnem v mesecu. V nasprotnem primeru se prilagoditev izvede na drugi datum knjiženja po dokončnem sprejetju proračuna.
            
         
         
            Člen 9
            Prilagoditve lastnih sredstev iz naslova nereciklirane odpadne plastične embalaže iz predhodnih proračunskih let
            
               1.   Vsaki državi članici se na podlagi letnega poročila, ki zagotavlja izračun zneskov lastnih sredstev iz naslova nereciklirane odpadne plastične embalaže iz člena 5(5) v letu, ki sledi letu, v katerem je bilo to poročilo predloženo, knjiži v breme ali v dobro znesek, izračunan kot razlika med zneski v napovedi za zadevno leto in dejanskimi zneski iz poročila za tisto leto.
            
            
               2.   Komisija za vsako državo članico izračuna razliko med zneski, ki so rezultat prilagoditev iz odstavka 1, in rezultatom zmnožka skupnih zneskov prilagoditev z deležem BND te države članice v BND vseh držav članic, kakor se uporablja 15. januarja za veljavni proračun za leto, ki sledi letu, v katerem so bili predloženi podatki za prilagoditve (v nadaljnjem besedilu: neto znesek).
               Za namene izračuna iz prvega pododstavka se zneski preračunavajo med nacionalno valuto in eurom po zadnjih veljavnih menjalnih tečajih v koledarskem letu pred letom vknjižbe na račune, kakor so objavljeni v seriji C Uradnega lista Evropske unije.
               Komisija o zneskih, ki so rezultat izračuna iz prvega pododstavka tega odstavka, države članice obvesti pred 1. februarjem leta, ki sledi letu, v katerem so bili predloženi podatki za prilagoditve. Vsaka država članica vknjiži neto znesek na račun iz člena 9(1) Uredbe (EU, Euratom) št. 609/2014 prvi delovni dan meseca junija istega leta.
            
            
               3.   Za vsako prilagoditev po pregledih poročil iz člena 5(5) te uredbe za predhodna proračunska leta je potrebna posebna prilagoditev vknjižb na račun iz člena 9(1) Uredbe (EU, Euratom) št. 609/2014. Komisija zadevno državo članico v pismu obvesti o potrebni prilagoditvi. Znesek, ki ustreza tej prilagoditvi, se da na razpolago na datum, ki ga določi Komisija v tem pismu.
            
            
               4.   Zadevna država članica lahko od Komisije zahteva, da revidira prilagoditev, ki jo je sporočila v pismu iz odstavka 3 v dveh mesecih po dnevu prejema tega pisma. Ta revizija se konča z odločitvijo, ki jo Komisija sprejme najpozneje tri mesece po dnevu prejetja zahteve države članice.
               Kadar Komisija v odločitvi v celoti ali delno revidira zneske, ki ustrezajo prilagoditvi, sporočeni v pismu iz odstavka 3, da zadevna država članica ustrezni znesek na razpolago . Niti zahteva države članice za revizijo prilagoditve niti ničnostna tožba proti odločitvi Komisije ne vplivata na obveznost države članice, da da na razpolago znesek, ki ustreza prilagoditvi.
            
            
               5.   Komisija lahko sprejme izvedbene akte, v katerih določi revizijski postopek iz odstavka 4 tega člena. Ti izvedbeni akti se sprejmejo v skladu s postopkom pregleda iz člena 14(3).
            
            
               6.   Po 31. juliju petega leta, ki sledi zadevnemu proračunskemu letu, sprememb ni več mogoče upoštevati, razen v točkah, ki jih je v tem roku uradno sporočila Komisija ali država članica.
            
            
               7.   Postopki iz tega člena pomenijo prihodke za proračunsko leto, v katerem se vknjižijo na račun iz člena 9(1) Uredbe (EU, Euratom) št. 609/2014.
            
         
         
            Člen 10
            Zgodnejše knjiženje dvanajstin
            
               1.   Komisija lahko za posebne potrebe plačevanja odhodkov Evropski kmetijski jamstveni sklad na podlagi Uredbe (EU) št. 1307/2013 Evropskega parlamenta in Sveta (12) in odvisno od likvidnostnega položaja Unije pozove države članice, da v prvem četrtletju proračunskega leta do dva meseca vnaprej vknjižijo eno dvanajstino ali del dvanajstine zneskov v proračun za lastna sredstva iz naslova nereciklirane odpadne plastične embalaže.
            
            
               2.   Komisija lahko ob upoštevanju odstavka 3 za posebne potrebe plačevanja odhodkov evropskih strukturnih in investicijskih skladov na podlagi Uredbe (EU) št. 1303/2013 Evropskega parlamenta in Sveta (13) in odvisno od likvidnostnega položaja Unije pozove države članice, da v prvih šestih mesecih proračunskega leta vnaprej vknjižijo največ dodatno polovico ene dvanajstine zneskov v proračun za lastna sredstva iz naslova nereciklirane odpadne plastične embalaže.
            
            
               3.   Skupni znesek, ki ga lahko države članice na podlagi odstavkov 1 in 2 na poziv Komisije vnaprej vknjižijo v istem mesecu, v nobenem primeru ne presega zneska, ki ustreza dvema dodatnima dvanajstinama.
            
            
               4.   Po prvih šestih mesecih zahtevana mesečna vknjižba ne sme presegati ene dvanajstine lastnih sredstev iz naslova nereciklirane odpadne plastične embalaže, hkrati pa mora ostati v mejah zneskov, ki so v ta namen vknjiženi v proračun.
            
            
               5.   Komisija o tem vnaprej uradno obvesti države članice, in sicer najpozneje dva tedna pred vknjižbo, zahtevano na podlagi odstavkov 1 in 2.
            
            
               6.   Komisija dovolj zgodaj obvesti države članice, da namerava zahtevati vknjižbo, in sicer najpozneje šest tednov pred vknjižbo, zahtevano na podlagi odstavka 2.
            
            
               7.   Za vnaprejšnje vknjižbe iz odstavkov 1 in 2 se uporablja člen 8(4), ki se nanaša na znesek, ki se vknjiži vsako leto januarja, oziroma člen 8(5), če proračun pred začetkom proračunskega leta še ni dokončno sprejet.
            
         
         
            Člen 11
            Obresti na zneske, dane na razpolago z zamudo
            
               1.   Za lastna sredstva iz naslova nereciklirane odpadne plastične embalaže, se obresti plačajo samo v zvezi z zamudami pri vknjižbi naslednjih zneskov:
               
                           (a)
                        
                        
                           zneskov iz člena 8;
                        
                     
                           (b)
                        
                        
                           zneskov, ki so rezultat izračuna iz člena 9(1), v trenutku, določenem v tretjem pododstavku člena 9(2);
                        
                     
                           (c)
                        
                        
                           zneskov, ki so rezultat posebnih prilagoditev iz člena 9(3);
                        
                     
                           (d)
                        
                        
                           zneskov, ki so rezultat pripisljivega neposredovanja podatkov, ki se zahtevajo v tej uredbi, s strani države članice;
                        
                     Za namene točke (d) prvega pododstavka, obresti na prilagoditve, ki so rezultat popravkov, izvedenih zaradi neposredovanja podatkov s strani države članice, se računajo od prvega delovnega dne meseca junija v letu, ki sledi letu, v katerem se je iztekel rok, ki ga je določila Komisija.
               Država članica se oprosti obveznosti plačila obresti zaradi neposredovanja podatkov iz točke (d) prvega pododstavka, če je do tega neposredovanja prišlo bodisi zaradi višje sile bodisi iz drugih razlogov, ki jih ni mogoče pripisati zadevni državi članici.
               Spori med državo članico in Komisijo glede tega ali se lahko državi članici pripiše odgovornost za domnevno neposredovanje podatkov iz točke (d) prvega pododstavka tega odstavka se rešujejo z revizijo iz člena 9(4).
            
            
               2.   Če država članica začne revizijo iz člena 9(4), se obresti računajo od datuma, ki ga določi Komisija v skladu s členom 9(3).
            
            
               3.   Zneski obresti, nižji od 500 EUR, se ne izterjajo.
            
            
               4.   Obresti se zaračunajo po obrestnih merah in pogojih iz člena 12(4) in (5) Uredbe (EU, Euratom) št. 609/2014.
            
            
               5.   Za plačilo obresti iz odstavka 1 tega člena se smiselno uporablja člen 9(2) in (3) Uredbe (EU, Euratom) št. 609/2014.
            
         
         Poglavje V
         
            Upravljanje denarnih sredstev
         
         
            Člen 12
            Zahteve glede upravljanja denarnih sredstev in izvrševanja plačilnih nalogov
            Za lastna sredstva iz naslova nereciklirane odpadne plastične embalaže se smiselno uporabljata člena 14 in 15 Uredbe (EU, Euratom) št. 609/2014.
         
         Poglavje VI
         
            Končne določbe
         
         
            Člen 13
            Skupina strokovnjakov
            Komisija ustanovi uradno skupino strokovnjakov, ki jo sestavljajo predstavniki vseh držav članic, predseduje pa ji predstavnik Komisije. Ta skupina Komisiji svetuje glede primerljivosti, zanesljivosti in izčrpnosti statističnih podatkov o nastali in reciklirani odpadni plastični embalaži ter tozadevno izraža mnenja, svetuje ji tudi glede oblikovanja ukrepov, s katerimi naj bi bili zadevni podatki bolj primerljivi in zanesljivi, ter izdaja letna mnenja o ustreznosti podatkov o odpadni plastični embalaži, ki jih države članice predložijo za namene lastnih sredstev iz naslova nereciklirane odpadne plastične embalaže. Ta uradna skupina strokovnjakov se registrira v registru Komisije o strokovnih skupinah ter se zagotovi preglednost njene sestave in njenega delovanja.
         
         
            Člen 14
            Postopek v odboru
            
               1.   Komisiji pomaga odbor, vzpostavljen v skladu s členom 21(1) Direktive 94/62/ES. Ta odbor je odbor v smislu Uredbe (EU) št. 182/2011.
            
            
               2.   Pri sklicevanju na ta odstavek se uporablja člen 4 Uredbe (EU) št. 182/2011.
            
            
               3.   Pri sklicevanju na ta odstavek se uporablja člen 5 Uredbe (EU) št. 182/2011.
            
         
         
            Člen 15
            Prehodne določbe
            Za izvedbo izračuna iz člena 6 vsaka država članica do zadnjega dne drugega meseca po začetku veljavnosti te uredbe Komisiji predloži napovedi teže odpadne plastične embalaže, ki se ne reciklira, od leta 2021 dalje do leta, ki sledi začetku veljavnosti te uredbe. Države članice lahko v letih 2021 in 2022 napovedi teže odpadne plastične embalaže, ki se ne reciklira, izračunajo v skladu z Direktivo 94/62/ES, kakor je bila spremenjena z Direktivo (EU) 2015/720 Evropskega parlamenta in Sveta (14), in metodologijo iz Odločbe 2005/270/ES, kakor je bila spremenjena z Izvedbenim sklepom Komisije (EU) 2018/896 (15) in zlasti členom 5 navedene odločbe.
         
         
            Člen 16
            Začetek veljavnosti
            Ta uredba začne veljati na dan začetka veljavnosti Sklepa (EU, Euratom) 2020/2053.
            Uporablja se od 1. januarja 2021.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 30. aprila 2021
            
               
                  Za Svet
               
               
                  predsednica
               
               A. P. ZACARIAS
            
         
         
            (1)  Mnenje z dne 25. marca 2021 (še ni objavljeno v Uradnem listu).
         
            (2)  Mnenje z dne 9. oktobra 2018 (UL C 431, 29.11.2018, str. 1).
         
            (3)  Sklep Sveta (EU, Euratom) 2020/2053 z dne 14. decembra 2020 o sistemu virov lastnih sredstev Evropske unije in razveljavitvi Sklepa 2014/335/EU, Euratom (UL L 424, 15.12.2020, str. 1).
         
            (4)  Uredba Sveta (EU, Euratom) št. 609/2014 z dne 26. maja 2014 o načinih in postopkih za dajanje tradicionalnih lastnih sredstev ter lastnih sredstev iz naslovov DDV in BND na razpolago ter ukrepih za zagotavljanje denarnih sredstev (UL L 168, 7.6.2014, str. 39).
         
            (5)  Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).
         
            (6)  Direktiva Evropskega parlamenta in Sveta 94/62/ES z dne 20. decembra 1994 o embalaži in odpadni embalaži (UL L 365, 31.12.1994, str. 10).
         
            (7)  Direktiva (EU) 2018/852 Evropskega parlamenta in Sveta z dne 30. maja 2018 o spremembi Direktive 94/62/ES o embalaži in odpadni embalaži (UL L 150, 14.6.2018, str. 141).
         
            (8)  Odločba Komisije 2005/270/ES z dne 22. marca 2005 o določitvi preglednic za sistem zbirke podatkov na podlagi Direktive Evropskega parlamenta in Sveta 94/62/ES o embalaži in odpadni embalaži (UL L 86, 5.4.2005, str. 6).
         
            (9)  Izvedbeni sklep Komisije (EU) 2019/665 z dne 17. aprila 2019 o spremembi Odločbe 2005/270/ES o določitvi preglednic za sistem zbirke podatkov na podlagi Direktive Evropskega parlamenta in Sveta 94/62/ES o embalaži in odpadni embalaži (UL L 112, 26.4.2019, str. 26).
         
            (10)  Uredba Sveta (EU, Euratom) 2021/768 z dne 30. aprila 2021 o določitvi izvedbenih ukrepov za sistem virov lastnih sredstev Evropske unije ter razveljavitvi Uredbe (EU, Euratom) št. 608/2014 (glej stran 1 tega Uradnega lista).
         
            (11)  Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).
         
            (12)  Uredba (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (UL L 347, 20.12.2013, str. 608).
         
            (13)  Uredba (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL L 347, 20.12.2013, str. 320).
         
            (14)  Direktiva (EU) 2015/720 Evropskega parlamenta in Sveta z dne 29. aprila 2015 o spremembi Direktive 94/62/ES glede zmanjšanja potrošnje lahkih plastičnih nosilnih vrečk (UL L 115, 6.5.2015, str. 11).
         
            (15)  Izvedbeni sklep Komisije (EU) 2018/896 z dne 19. junija 2018 o določitvi metodologije za izračun letne potrošnje lahkih plastičnih nosilnih vrečk in spremembi Odločbe 2005/270/ES (UL L 160, 25.6.2018, str. 6).